Jong man in wildtuin deur krokodil gedoodJacques van der Sandt het ‘n passie vir visvang gehad. Foto: Facebook Jacques van der Sandt (29), ŉ vryskut diepseeduiker, is Woensdagaand deur ŉ krokodil in Skukuza in die Krugerwildtuin in Mpumalanga doodgebyt. Ao. Oubaas Coetzer, woordvoerder van die Skukuza-polisie, het Donderdag aan Maroela Media bevestig dat Van der Sandt, wat soms by sy ouers op Skukuza tuisgaan, omstreeks 23:00 in die Lake Panic-dam by die Skukuza-gholfklub deur ‘n 3.9 meterlange krokodil gegryp en onder die water in getrek is. “Die oorledene en ŉ vriend was by ŉ putjie naby die dam, ná die weeklikse gholfdag. Hy het iets naby die water gaan doen toe die krokodil hom aan die bors gegryp, en onder die water in getrek het. Sy vriend het hulp ontbied waarna ŉ soektog van stapel gestuur is.” Jacques van der Sandt Wildsbewaarders het die krokodil vanoggend omstreeks 03:00 opgemerk en ŉ voorwerp gesien wat hulle vermoed het Van der Sandt se liggaam is. Die krokodil is geskiet, waarna Van der Sandt se liggaam uit die dam gehaal is. Die polisie gaan ŉ nadoodse ondersoek doen. SANParke het bevestig dat daar ŉ voorval was. Hulle het egter nie meer inligting bekendgemaak nie en sal later vandag ŉ mediaverklaring uitreik. Riaan van der Sandt, Jacques se broer, het op Facebook geskryf: “RIP my liewe kleinboet. Jy’s veels te vroeg van ons af weggeneem. Hoop jy kan net so baie visvang in die hemel.”